НыбжьыщIэхэм я зэфIэкI
Иджырей пятиборьемкIэ Къэбэрдей-Балъкъэрым и зэхьэзэхуэ зэIуха мы махуэхэм Налшык щекIуэкIащ. «Динамо» физкультурэ-спорт зэгухьэныгъэм къызэригъэпэща зэпеуэм хэтащ я ныбжьым елъытауэ гупиплIу гуэша ныбжьыщIэхэр. Зэхьэзэхуэхэр егъэкIуэкIыныр даIыгъащ икIи саугъэт щхьэхуэхэр текIуахэм хуагъэхьэзыращ «ЩIэпхъа- джагъэ зэщIэгъэуIуам ебэнынымкIэ IэнатIэм и ветеранхэм я лигэ» Кав-каз Ищхъэрэ жылагъуэ зэгухьэныгъэм.
ТекIуэныгъэм щIэбэнащ Къэбэрдей-Балъкъэрымрэ Ставрополь краймрэ щыщ спортсмени 140-м щIигъу. Ди республикэм и щIыхьыр яхъумащ налшыкдэсхэмрэ Май щIыналъэм къикIахэмрэ. Гуп нэхъыщIищыр, 2003 — 2008 гъэхэм къалъхуа щIалэ, хъыджэбз цIыкIухэр, двоеборьемкIэ зэпеуащ. Абы хыхьэт псы есынымрэ къызэдэжэнымрэ. Нэхъыжьхэри псым есащ икIи 2400-рэ зи кIыхьагъ гъуэгуа- нэм биатлонымкIэ щызэхьэзэхуащ.
«НыбжьыщIэхэм я къару емыблэжу зэпеуэхэм хэтащ. Нэхъыбэм я иужьрей къарухэр зэхалъхьэжурэ гъуэгуанэхэр къызэпачырт, я нэпсхэр къекIуауэ. Апхуэдэущ мурадхэр зэрызэрагъэхъулIэ хьэлыр зэрызэхалъхьэр», — жиIащ иджырей пятиборьемкIэ КъБР-м и командэ къыхэхам и тренер нэхъыжь Гобеев Азэмэт.
Ди спортсменхэм я дежкIэ мы зэхьэзэхуэр урысейпсо зэпеуэм кIуэнухэр къыщыхаххэм ящыщ зыуэ щытащ. Абы къыхэкIыу ныбжьыщIэхэр ерыщу хущIэкъуащ гуп нэхъыфIищым яхэхуэным.
«Сытым дежи тфIэфIу Налшык дыкъокIуэ. Зэхьэзэхуэхэр мыбы фIы дыдэу къыщызэгъэпэща щохъу. ЩIыпIэ спортсменхэри лъэрызехьэщи, хьэрхуэрэгъу хъарзынэ къытхуохъу», — жиIащ иджырей пятиборьемкIэ Ставро-поль крайм и командэ къыхэхам и тренер нэхъыжь Клочков Александр.
Я ныбжь елъытауэ ягуэша гупхэм пашэныгъэр щаубыдащ Май къалэм щыщ Щад Алим, налшыкдэсхэу Куэт Дарье, Iэпщэ Темболэт, ГъукIакъуэ Каринэ, Чепрасов Анатолий, Къэзакъ Дианэ, Мырзэ Идар сымэ.
Зэхьэзэхуэм щытекIуахэмрэ къыщыхэжаныкIахэмрэ кубокхэр, медалхэр, грамотэхэр, саугъэт щхьэхуэхэр иратащ. Ди спортсменхэм иджыри зы лъэбакъуэ хуачащ мыгувэу Киров къалэм щекIуэкIыну урысейпсо зэпеуэм.
ЖЫЛАСЭ Замир.
